Die uitruil behels dat twintig leerders van St Leo – Hemelsdaele ons skool gedurende hulle Paasvakansie in April besoek. Die Belge word na Kaapstad en ander besienswaardighede wat tipies van Suid-Afrika is, geneem. Gedurende ons Septembervakansie reis ons leerders weer na België vir ongeveer twee weke om meer van die Vlaamse kultuur te leer. Dagtoere na stede soos Gent en Brussels word onderneem, asook twee-dag toere na Amsterdam en Parys, waar verskeie bekende museums en toeriste aantreklikhede soos die Eiffel-toring, besoek word. ‘n Hoogtepunt van die reis is altyd die besoek aan Ieper waar talle Suid-Afrikaanse soldate in die Eerste Wêreldoorlog gesterf het, asook die sing van die volkslied by Menin Gate om die datum waarop die soldate in die veldslag gesterf het, te herdenk.